b'\n_START_ARTICLE_\n\xc5\xbdozefas Kotinas\n_START_SECTION_\nBiografija\n_START_PARAGRAPH_\n\xc5\xbdozefas Jakovlevi\xc4\x8dius Kotinas gim\xc4\x97 1908\xc2\xa0m. kovo 10 d. (senuoju stiliumi\xc2\xa0\xe2\x80\x93 vasario 26 d.) Pavlohrade (dabar Ukrainos Dniepropetrovsko sritis)._NEWLINE_Nuo 1927\xc2\xa0m. mok\xc4\x97si Charkovo politechnikos institute. Nuo 1930\xc2\xa0m.\xc2\xa0\xe2\x80\x93 Raudonojoje Armijoje. VKP(b) narys nuo 1931\xc2\xa0m._NEWLINE_1932\xc2\xa0m. baig\xc4\x97 F. Dzer\xc5\xbeinskio vardo Karin\xc4\x99 technin\xc4\x99 akademij\xc4\x85. 1932\xe2\x80\x931937\xc2\xa0m.\xc2\xa0\xe2\x80\x93 DVRA Mechanizacijos ir motorizacijos karo akademijos mokslini\xc5\xb3 tyrim\xc5\xb3 skyriaus konstruktori\xc5\xb3 biuro vir\xc5\xa1ininkas._NEWLINE_Nuo 1937\xc2\xa0m.\xc2\xa0\xe2\x80\x93 Kirovo gamyklos Leningrade vyriausiasis konstruktorius._NEWLINE_1941\xe2\x80\x931942\xc2\xa0m.\xc2\xa0\xe2\x80\x93 TSRS Tank\xc5\xb3 pramon\xc4\x97s liaudies komisaro pavaduotojas, vyriausiasis \xc4\x8celiabinsko traktori\xc5\xb3 gamyklos konstruktorius._NEWLINE_Vadovavo sunki\xc5\xb3j\xc5\xb3 tank\xc5\xb3 KV-2, KV-85, IS-1 k\xc5\xabrimo darbams. Kotinas yra vienas i\xc5\xa1 k\xc5\xabr\xc4\x97j\xc5\xb3 galingiausio Antrojo pasaulinio karo tanko IS-2, ginkluoto 122\xc2\xa0mm patranka. 1943\xe2\x80\x931944\xc2\xa0m. Kotinui vadovaujant tank\xc5\xb3 KV-1S ir IS baz\xc4\x97je buvo sukurtos artilerin\xc4\x97s savaeig\xc4\x97s SU-152, ISU-152, ISU-122. Karo metais \xc4\x8celiabinsko traktori\xc5\xb3 gamykloje buvo pagaminta 18 t\xc5\xabkst. tank\xc5\xb3 ir savaeigi\xc5\xb3._NEWLINE_Pokario metais Kotinas gr\xc4\xaf\xc5\xbeo \xc4\xaf Leningrad\xc4\x85, kur vadovavo sunkiojo tanko IS-4 (1947\xc2\xa0m.), plaukiamojo tanko PT-76 (1951), sunkiojo tanko T-10 (1953), plaukiamojo \xc5\xa1arvuotojo transporterio BTR-50P (tanko PT-76 baz\xc4\x97je) k\xc5\xabrimui. Taip pat ir medienos i\xc5\xa1ve\xc5\xbeimo traktoriaus KT-12 (1948), ratinio traktoriaus K-700 (1963\xc2\xa0m.) ir kt. k\xc5\xabrimui._NEWLINE_Nuo 1968\xc2\xa0m.\xc2\xa0\xe2\x80\x93 TSRS gynybos pramon\xc4\x97s ministro pavaduotojas._NEWLINE_1946\xe2\x80\x931950, 1966\xe2\x80\x931970\xc2\xa0m.\xc2\xa0\xe2\x80\x93 TSRS Auk\xc5\xa1\xc4\x8diausiosios Tarybos deputatas._NEWLINE_\xc5\xbd. Kotinas mir\xc4\x97 1979\xc2\xa0m. spalio 21 d. Palaidotas Maskvoje, Novodevi\xc4\x8d\xc4\x97s kapin\xc4\x97se.'